ODLOČBA NADZORNEGA ORGANA EFTA

z dne 21. aprila 2021

v zvezi z odobritvijo statusa Norveške in Islandije ali nekaterih njunih območij ali kompartmentov kot prostih bolezni in njihovega statusa necepljenja ter odobritve programov izkoreninjenja v zvezi z nekaterimi boleznimi s seznama v skladu z Uredbo (EU) 2016/429 Evropskega parlamenta in Sveta in Delegirano uredbo Komisije (EU) 2020/689 [2021/1332]

NADZORNI ORGAN EFTE JE –

ob upoštevanju Sporazuma med državami Efte o ustanovitvi nadzornega organa in sodišča ter zlasti členov 1(2) in 3 Protokola 1 k Sporazumu,

ob upoštevanju akta iz točke 13 dela 1.1 poglavja I Priloge I k Sporazumu o evropskem gospodarskem prostoru (v nadaljnjem besedilu: Sporazum EGP), Uredbe (EU) 2016/429 Evropskega parlamenta in Sveta z dne 9. marca 2016 o prenosljivih boleznih živali in o spremembi ter razveljavitvi določenih aktov na področju zdravja živali (1) (v nadaljnjem besedilu: Uredba (EU) 2016/429), kakor je bila spremenjena in prilagojena Sporazumu EGP s točko 4(d) Protokola 1 k Sporazumu ter posebnimi in sektorskimi prilagoditvami iz Priloge I k navedenemu sporazumu, ter zlasti členov 31(3), 36(4) in 280 Uredbe,

ob upoštevanju akta iz točke 13e dela 1.1 poglavja I Priloge I k Sporazumu EGP, Delegirane uredbe Komisije (EU) 2020/687 z dne 17. decembra 2019 o dopolnitvi Uredbe (EU) 2016/429 Evropskega parlamenta in Sveta glede pravil za preprečevanje in obvladovanje nekaterih bolezni s seznama (2) (v nadaljnjem besedilu: Delegirana uredba (EU) 2020/687), kakor je bila prilagojena Sporazumu EGP s sektorskimi prilagoditvami iz Priloge I k navedenemu sporazumu, ter zlasti člena 112 Uredbe,

ob upoštevanju akta iz točke 13h dela 1.1 poglavja I Priloge I k Sporazumu EGP, Delegirane uredbe Komisije (EU) 2020/689 z dne 17. decembra 2019 o dopolnitvi Uredbe (EU) 2016/429 Evropskega parlamenta in Sveta glede pravil za spremljanje, programe izkoreninjenja in status prost nekaterih bolezni s seznama in porajajočih se bolezni (3) (v nadaljnjem besedilu: Delegirana uredba (EU) 2020/689), kakor je bila prilagojena s točko 4(d) Protokola 1 k Sporazumu in sektorskimi prilagoditvami iz Priloge I k navedenemu sporazumu, ter zlasti člena 84 Uredbe,

ob upoštevanju naslednjega:

Uredba (EU) 2016/429, Delegirana uredba (EU) 2020/687 in Delegirana uredba (EU) 2020/689 so bile z učinkom od 17. aprila 2021 vključene v priloge k Sporazumu EGP. V skladu z datumi začetka uporabe, navedenimi v Uredbi (EU) 2016/429, Delegirani uredbi (EU) 2020/687 in Delegirani uredbi (EU) 2020/689, se te uredbe uporabljajo od 21. aprila 2021.

Uredba (EU) 2016/429 določa nov zakonodajni okvir za preprečevanje in obvladovanje bolezni, ki se prenašajo na živali ali ljudi. Še zlasti določa odobritev statusa držav Evropskega gospodarskega prostora (v nadaljnjem besedilu: države EGP) ali njihovih območij ali kompartmentov kot prostih bolezni ali njihovega statusa necepljenja in njihovih programov izkoreninjenja v zvezi z nekaterimi boleznimi iz člena 5(1) navedene uredbe za eno ali več zadevnih živalskih vrst.

Člen 280(1) Uredbe (EU) 2016/429 določa prehodne ukrepe za statuse proste bolezni ali statuse necepljenja (v nadaljnjem besedilu: statusi), odobrene pred začetkom uporabe navedene uredbe v skladu z direktivami Sveta 64/432/EGS (4), 91/68/EGS (5) in 2006/88/ES (6) ali Direktivo Sveta 2009/158/ES (7) (v nadaljnjem besedilu: zadevna prejšnja direktiva). Ti so v nadaljevanju navedeni kot „obstoječi statusi“.

Člen 84(1) Delegirane uredbe (EU) 2020/689 dopolnjuje člen 280(1) Uredbe (EU) 2016/429, pri čemer določa, da se obstoječi statusi štejejo za odobrene v skladu z Delegirano uredbo (EU) 2020/689, če je bil zadevni obstoječi status odobren pred datumom začetka uporabe navedene uredbe.

Nadzorni organ Efte (v nadaljnjem besedilu: Nadzorni organ) je sprejel vrsto odločb o odobritvi statusov Norveške in Islandije ali nekaterih njunih območij v skladu z zadevno prejšnjo direktivo pred izvajanjem Delegirane uredbe (EU) 2020/689 (v nadaljnjem besedilu: prejšnje odločbe o statusu).

Prejšnje odločbe o statusu vključujejo odločbe, ki jih je Nadzorni organ sprejel v skladu z zakonodajo EGP pred zadevno prejšnjo direktivo, pri čemer so bila merila za odobritev v skladu z navedeno zakonodajo enakovredna merilom za odobritev v skladu z zadevno prejšnjo direktivo. Navedeni obstoječi statusi se nanašajo na naslednje bolezni s seznama:

— okužbo z Brucella abortus, B. melitensis, B. suis pri živalskih populacijah goveda, ovac in koz,

— okužbo s kompleksom Mycobacterium tuberculosis (M. bovis, M. caprae in M. tuberculosis (MTBC),

— enzootsko govejo levkozo (EBL),

— infekciozni bovini rinotraheitis/infekciozni pustularni vulvovaginitis (IBR/IPV),

— okužbo z virusom bolezni Aujeszkega (ADV),

— okužbo z virusom newcastlske bolezni brez cepljenja,

— virusno hemoragično septikemijo (VHS),

— infekciozno hematopoetsko nekrozo (IHN),

— okužbo z Marteilia refringens in

— okužbo z Bonamia ostreae.

V skladu s členom 280(1) Uredbe (EU) 2016/429 in členom 84(1) Delegirane uredbe (EU) 2020/689 se takšni obstoječi statusi štejejo za odobrene v skladu z navedenima uredbama. Zaradi jasnosti se s to odločbo razveljavljajo prejšnje odločbe o statusu, v Prilogi k tej odločbi pa so navedeni statusi, ki se štejejo za odobrene.

Norveška in Islandija lahko Nadzornemu organu predložita prošnjo za odobritev statusa prost bolezni ali statusa necepljenja in programov izkoreninjenja za eno ali več bolezni s seznama v skladu z Uredbo (EU) 2016/429 in Delegirano uredbo (EU) 2020/689 za eno ali več zadevnih živalskih vrst za svoje celotno ozemlje ali za eno ali več območij ali kompartmentov, če so izpolnjeni pogoji iz Uredbe (EU) 2016/429. Nadzorni organ lahko, po potrebi s spremembami, odobri prošnje držav Efte, ki so del EGP, za status prost bolezni ali status necepljenja ali programe izkoreninjenja, če so izpolnjeni ustrezni pogoji.

Nadzorni organ mora v skladu s členom 31(3), členom 36(4) in členom 266(2) Uredbe (EU) 2016/429 vsak osnutek odločbe v zvezi z odobritvijo statusa prost bolezni in statusa necepljenja ali odobritvijo programov izkoreninjenja Norveške in Islandije ali nekaterih njunih območij ali kompartmentov v zvezi z nekaterimi boleznimi s seznama (v nadaljnjem besedilu: osnutek odločbe o odobritvi) predložiti veterinarskemu in fitosanitarnemu odboru Efte (v nadaljnjem besedilu: Odbor). Odbor je zadevni odbor, imenovan za pomoč Nadzornemu organu pri izvajanju te naloge v skladu s Sklepom Stalnega odbora držav Efte št. 4/2012/SC z dne 26. oktobra 2012.

Odbor mora podati svoje mnenje o vseh predloženih osnutkih odločb o odobritvi v skladu s postopkom pregleda, vzpostavljenim v skladu s členom 3 Sklepa Stalnega odbora držav Efte št. 3/2012/SC z dne 26. oktobra 2012. Če Odbor odobri osnutek odločbe o odobritvi, se zadevna Priloga k tej odločbi spremeni tako, da vključuje odobrene nove statuse prost bolezni in statuse necepljenja ali programe izkoreninjenja.

Nadzorni organ je predhodno sprejel odločbe št. 67/95/COL, št. 300/08/COL in št. 265/12/COL, s katerimi so bili odobreni načrti ukrepov, ki jih je predložila Norveška za nadzor slinavke in parkljevke, aviarne influence oziroma eksotičnih bolezni s seznama, ki prizadenejo vodne živali. Akti, s katerimi se zahteva odobritev zadevnih načrtov ukrepov in na katerih so temeljile te odločbe, tj. direktive Sveta 90/423/EGS (8), 2005/94/ES (9) oziroma 2006/88/ES (10), so bili razveljavljeni z Uredbo (EU) 2016/429 ter samo v primeru Direktive 2005/94/ES z Delegirano uredbo (EU) 2020/687. S členoma 43 in 44 Uredbe (EU) 2016/429, ki se nanašata na načrte ukrepov, se od držav EGP ne zahteva niti, da načrte ukrepov predložijo v odobritev, niti da določijo prehodne ukrepe, ki bi dovoljevali priznavanje načrtov ukrepov, odobrenih pred začetkom uporabe navedene uredbe. Zaradi jasnosti se torej s to odločbo razveljavljajo odločbe št. 67/95/COL, št. 300/08/COL in št. 265/12/COL –

SPREJEL NASLEDNJO ODLOČBO:

Člen 1 Status prost bolezni in status necepljenja ter programi izkoreninjenja Norveške in Islandije in njunih območij ali kompartmentov, odobreni v skladu z Uredbo (EU) 2016/429 in Delegirano uredbo (EU) 2020/689, so navedeni v Prilogi k tej odločbi.

Člen 2 Prejšnje odločbe Nadzornega organa na tem področju, kot so navedene v četrtem in zadnjem stolpcu preglednic v Prilogi k tej odločbi, se razveljavijo.

Člen 3 Odločbe št. 67/95/COL, št. 300/08/COL in št. 265/12/COL se razveljavijo.

Člen 4 Ta odločba začne veljati na dan podpisa.

Člen 5 Ta odločba je naslovljena na Norveško in Islandijo.

Člen 6 Ta odločba je verodostojna v angleškem jeziku.

V Bruslju, 21. aprila 2021. Za Nadzorni organ Efte Bente ANGELL-HANSEN predsednica Högni KRISTJÁNSSON odgovorni član kolegija Frank J. BÜCHEL član kolegija Za Carstena ZATSCHLERJA sopodpisan kot direktor za pravne in izvršilne zadeve

(1) UL L 84, 31.3.2016, str. 1. Vključena v Sporazum EGP s Sklepom Skupnega odbora EGP št. 179/2020 z dne 11. decembra 2020.

(2) UL L 174, 3.6.2020, str. 67. Vključena v Sporazum EGP s Sklepom Skupnega odbora EGP št. 3/2021 z dne 5. februarja 2021.

(3) UL L 174, 3.6.2020, str. 211. Vključena v Sporazum EGP s Sklepom Skupnega odbora EGP št. 4/2021 z dne 5. februarja 2021.

(4) Akt, predhodno naveden v točki 1 dela 4.1 poglavja I Priloge I k Sporazumu EGP, Direktiva Sveta 64/432/EGS z dne 26. junija 1964 o problemih v zvezi z zdravstvenim varstvom živali, ki vplivajo na trgovino z govedom in prašiči znotraj Skupnosti (UL 121, 29.7.1964, str. 1977), kakor je bila spremenjena in prilagojena Sporazumu EGP s posebnimi in sektorskimi prilagoditvami iz Priloge I k Sporazumu EGP.

(5) Akt, predhodno naveden v točki 2 dela 4.1 poglavja I Priloge I k Sporazumu EGP, Direktiva Sveta 91/68/EGS z dne 28. januarja 1991 o pogojih v zvezi z zdravstvenim varstvom živali, ki urejajo trgovanje znotraj Skupnosti z ovcami in kozami (UL L 46, 19.2.1991, str. 19), kakor je bila spremenjena in prilagojena Sporazumu EGP s posebnimi in sektorskimi prilagoditvami iz Priloge I k Sporazumu EGP.

(6) Akt, predhodno naveden v točki 8a dela 3.1 in točki 4a dela 8.1 poglavja I Priloge I k Sporazumu EGP, Direktiva Sveta 2006/88/ES z dne 24. oktobra 2006 o zahtevah za zdravstveno varstvo živali in proizvodov iz ribogojstva ter o preprečevanju in nadzoru nekaterih bolezni pri vodnih živalih (UL L 328, 24.11.2006, str. 14), kakor je bila spremenjena in prilagojena Sporazumu EGP s sektorskimi prilagoditvami iz Priloge I k Sporazumu EGP.

(7) 7 Akt, predhodno naveden v točki 4a dela 4.1 poglavja I Priloge I k Sporazumu EGP, Direktiva Sveta 2009/158/ES z dne 30. novembra 2009 o pogojih zdravstvenega stanja živali, ki veljajo znotraj Skupnosti za trgovanje s perutnino in valilnimi jajci ter za njihov uvoz iz tretjih držav (UL L 343, 22.12.2009, str. 74), kakor je bila spremenjena in prilagojena Sporazumu EGP s posebnimi in sektorskimi prilagoditvami iz Priloge I k Sporazumu EGP.

(8) Akt, predhodno naveden v točki 2 dela 3.1 poglavja I Priloge I k Sporazumu EGP, Direktiva Sveta 90/423/EGS z dne 26. junija 1990 o spremembi Direktive 85/511/EGS o uvedbi ukrepov Skupnosti za obvladovanje slinavke in parkljevke, Direktive 64/432/EGS o problemih v zvezi z zdravstvenim varstvom živali, ki vplivajo na trgovino z govedom in prašiči med državami članicami Evropske skupnosti, in Direktive 72/462/EGS o problemih glede zdravstvenih in veterinarskih pregledov ob uvozu goveda in prašičev ter svežega mesa iz tretjih držav (UL L 224, 18.8.1990, str. 13), kakor je bila prilagojena Sporazumu EGP s sektorskimi prilagoditvami iz Priloge I k Sporazumu EGP.

(9) Akt, predhodno naveden v točki 5 a dela 3.1 poglavja I Priloge I k Sporazumu EGP, Direktiva Sveta 2005/94/ES z dne 20. decembra 2005 o ukrepih Skupnosti za obvladovanje aviarne influence in razveljavitvi Direktive 92/40/EGS (UL L 10, 14.1.2006, str. 16), kakor je bila spremenjena in prilagojena Sporazumu EGP s sektorskimi prilagoditvami iz Priloge I k Sporazumu EGP.

(10) Natančneje, člen 5(4) Direktive 90/423/EGS, člen 62(4) Direktive 2005/94/ES in člen 47(4) Direktive 2006/88/ES.